CELEX: 
Language: el
Date: 2020-11-26 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τους τύπους και τα είδη φυτών προς φύτευση που δεν εξαιρούνται από την απαίτηση του κωδικού ιχνηλασιμότητας για τα φυτοϋγειονομικά διαβατήρια σύμφωνα με τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου και για την κατάργηση της οδηγίας 92/105/ΕΟΚ της Επιτροπής

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 26.11.2020
            
            
               σχετικά με τους τύπους και τα είδη φυτών προς φύτευση που δεν εξαιρούνται από την απαίτηση του κωδικού ιχνηλασιμότητας για τα φυτοϋγειονομικά διαβατήρια σύμφωνα με τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου και για την κατάργηση της οδηγίας 92/105/ΕΟΚ της Επιτροπής
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου σχετικά με προστατευτικά μέτρα κατά των επιβλαβών για τα φυτά οργανισμών
                  1
               , και ιδίως το άρθρο 83 παράγραφος 3,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/2031 θεσπίζει κανόνες σχετικά με το περιεχόμενο και τον μορφότυπο του φυτοϋγειονομικού διαβατηρίου που απαιτείται για τη διακίνηση εντός της επικράτειας της Ένωσης, καθώς και προς και μέσα στις προστατευόμενες ζώνες, ορισμένων φυτών, φυτικών προϊόντων και άλλων αντικειμένων.
            
            
               (2)Το φυτοϋγειονομικό διαβατήριο για τη διακίνηση εντός της επικράτειας της Ένωσης περιλαμβάνει κωδικό ιχνηλασιμότητας, με εξαίρεση ορισμένα φυτά προς φύτευση που είναι έτοιμα για πώληση στον τελικό χρήστη. Η εξαίρεση αυτή δεν ισχύει για τους τύπους και τα είδη φυτών προς φύτευση που πρόκειται να περιληφθούν σε κατάλογο της Επιτροπής.
            
            
               (3)Ορισμένα φυτά προς φύτευση υπόκεινται σε μέτρα της Ένωσης που θεσπίζονται σύμφωνα με το άρθρο 28 ή το άρθρο 30 του κανονισμού (ΕΕ) 2016/2031 για συγκεκριμένους επιβλαβείς οργανισμούς. Μερικά από εν λόγω φυτά προς φύτευση, ιδίως εκείνα που είναι γνωστό ότι είναι πιθανότερο να έχουν προσβληθεί ή μολυνθεί από τους συγκεκριμένους επιβλαβείς οργανισμούς ή έχουν δεσμευτεί στην εσωτερική αγορά λόγω της προσβολής ή της μόλυνσης τους από τους συγκεκριμένους επιβλαβείς οργανισμούς, μπορούν να συμβάλουν στην εξάπλωση αυτών των επιβλαβών οργανισμών εντός της Ένωσης και, ως εκ τούτου, να αυξήσουν τη δυνατότητα αυτών των επιβλαβών οργανισμών να προκαλέσουν σημαντικές και μακροπρόθεσμες επιπτώσεις στα εν λόγω φυτά προς φύτευση.
            
            
               (4)Ορισμένα φυτά προς φύτευση που κατάγονται από την Ένωση υπόκεινται σε ειδικές απαιτήσεις που καθορίζονται σύμφωνα με το άρθρο 41 παράγραφος 2 του κανονισμού (ΕΕ) 2016/2031 και το άρθρο 8 παράγραφος 2 του κανονισμού (ΕΕ) 2019/2072
                  2
                όσον αφορά ορισμένους ενωσιακούς επιβλαβείς οργανισμούς καραντίνας. Τα εν λόγω φυτά προς φύτευση μπορούν να συμβάλουν στην εξάπλωση αυτών των επιβλαβών οργανισμών εντός της Ένωσης και, ως εκ τούτου, να αυξήσουν τη δυνατότητα αυτών των επιβλαβών οργανισμών να προκαλέσουν σημαντικές και μακροπρόθεσμες επιπτώσεις στα εν λόγω φυτά προς φύτευση.
            
            
               (5)Ορισμένα από αυτά τα φυτά προς φύτευση έχουν δεσμευτεί, κατά τη διακίνησή τους εντός της Ένωσης, ως ξενιστές ενωσιακών επιβλαβών οργανισμών καραντίνας.
            
            
               (6)Ως εκ τούτου, είναι σκόπιμο να απαιτείται κωδικός ιχνηλασιμότητας για όλες τις περιπτώσεις φυτοϋγειονομικών διαβατηρίων που εκδίδονται για τα εν λόγω φυτά προς φύτευση, προκειμένου να ενισχυθεί η ταχεία ιχνηλασιμότητα τους.
            
            
               (7)Ο κανονισμός (ΕΕ) 2016/2031, ο εκτελεστικός κανονισμός (ΕΕ) 2017/2313 της Επιτροπής
                  3
                και ο παρών κανονισμός θεσπίζουν σειρά νέων κανόνων σχετικά με τη χρήση και το περιεχόμενο των φυτοϋγειονομικών διαβατηρίων. Για τον λόγο αυτό, η οδηγία 92/105/ΕΟΚ της Επιτροπής
                  4
                καθίσταται άνευ αντικειμένου και θα πρέπει να καταργηθεί.
            
            
               (8)Προκειμένου οι επαγγελματίες και οι αρμόδιες αρχές να έχουν επαρκή χρόνο για να προσαρμοστούν στις απαιτήσεις αυτές, ο παρών κανονισμός θα πρέπει να εφαρμοστεί από την 31η Δεκεμβρίου 2021.
            
            
               (9)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τύποι και είδη φυτών προς φύτευση που δεν εξαιρούνται από την απαίτηση κωδικού ιχνηλασιμότητας για φυτοϋγειονομικά διαβατήρια
            
         
         
            
               Η εξαίρεση από την απαίτηση κωδικού ιχνηλασιμότητας για φυτοϋγειονομικά διαβατήρια για τη διακίνηση εντός της επικράτειας της Ένωσης, όπως προβλέπεται στο άρθρο 83 παράγραφος 2 δεύτερο εδάφιο του κανονισμού (ΕΕ) 2016/2031 δεν ισχύει για τους τύπους και τα είδη φυτών προς φύτευση που απαριθμούνται στο παράρτημα του παρόντος κανονισμού.
            
            
               Άρθρο 2
            
            
               Κατάργηση της οδηγίας 92/105/ΕΟΚ
            
            
               Η οδηγία 92/105/ΕΟΚ καταργείται.
            
            
               Άρθρο 3
            
            
               Έναρξη ισχύος και ημερομηνία εφαρμογής
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 31η Δεκεμβρίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 26.11.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).
               
               
                  
                     (2)
                  
                        Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
               
               
                  
                     (3)
                  
                        Εκτελεστικός κανονισμός (ΕΕ) 2017/2313 της Επιτροπής, της 13ης Δεκεμβρίου 2017, που καθορίζει τις προδιαγραφές μορφοτύπου του φυτοϋγειονομικού διαβατηρίου για τη διακίνηση εντός της επικράτειας της Ένωσης και του φυτοϋγειονομικού διαβατηρίου για την είσοδο σε προστατευόμενη ζώνη και τη διακίνηση εντός αυτής (ΕΕ L 331 της 14.12.2017, σ. 44)
               
               
                  
                     (4)
                  
                        Οδηγία 92/105/ΕΟΚ της Επιτροπής, της 3ης Δεκεμβρίου 1992, για τον καθορισμό τυποποιημένων φυτοϋγειονομικών διαβατηρίων που πρέπει να χρησιμοποιούνται για τη μετακίνηση ορισμένων φυτών, φυτικών προϊόντων ή άλλων αντικειμένων εντός της Κοινότητας και για τον καθορισμό των λεπτομερών διαδικασιών που συνδέονται με την έκδοση των εν λόγω φυτοϋγειονομικών διαβατηρίων καθώς επίσης και με τις προϋποθέσεις και τις λεπτομερείς διαδικασίες που αφορούν την αντικατάστασή τους (ΕΕ L 4 της 8.1.1993, σ. 22).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Τύποι και είδη φυτών προς φύτευση που δεν εξαιρούνται από την απαίτηση κωδικού ιχνηλασιμότητας για φυτοϋγειονομικά διαβατήρια
            
            
                     
                        Φυτά προς φύτευση, εκτός των σπόρων, από:
                     
                  
               
                     
                     
                        Citrus
                     
                     
                        Coffea
                     
                     
                        Lavandula dentata L.
                     
                     
                        Nerium oleander L.
                     
                     
                        Olea europea L.
                     
                     
                        Polygala myrtifolia L. 
                     
                     
                        Prunus dulcis (Mill.) D.A.Webb
                     
                     
                        Solanum tuberosum L.